Reconegut com un dels conjunts de guitarra més dinàmics i emocionants, aquest duo ha actuat arreu del món: al *New York Guitar Duo Festival* de la ciutat de Nova York, al *Project Canción Española* a Espanya, al *Festival de Musique Classique* a França, al *String 139 Festival* a la Xina, així com també a nombroses ciutats importants de la seva Austràlia natal.

L’Australian Guitar Duo, format per Rupert Boyd i Jacob Cordover (ambdós reconeguts solistes), interpreta una mescla d’obres australianes i clàssiques del repertori per a duo de guitarra. Es van conèixer i van formar el duo l'any 2000, mentre estudiaven a la *National University School of Music* d’Austràlia, on van estudiar amb el cèlebre guitarrista australià Timothy Kain.

L’any 2012, l’Australian Guitar Duo va treure el seu primer CD, *Songs from the Forest*, amb gran èxit de crítica. El disc combina els clàssics espanyols, obres australianes contemporànies i obres del cànon de duo per a guitarra. *Soundboard Magazine* (EUA) els va definir amb aquestes paraules: "Són dos mestres de la tècnica que a més a més posseeixen un to meravellós a tots els nivells de volum i un fantàstic i refinat sentit musical... molt impressionant”.